## Pravilnik o sadržaju i obveznim prostornim pokazateljima izvješća o stanju u prostoru

### NN 117/2012 (24.10.2012.), Pravilnik o sadržaju i obveznim prostornim pokazateljima izvješća o stanju u prostoru

117 24.10.2012 Pravilnik o sadržaju i obveznim prostornim pokazateljima izvješća o stanju u prostoru

MINISTARSTVO GRADITELJSTVA I PROSTORNOGA UREĐENJA

2536

Na temelju članka 47. stavka 5. Zakona o prostornom uređenju i gradnji (»Narodne novine« broj 76/2007, 38/2009, 55/2011, 90/2011 i 50/2012) ministar graditeljstva i prostornoga uređenja donosi

PRAVILNIK

O SADRŽAJU I OBVEZNIM PROSTORNIM POKAZATELJIMA IZVJEŠĆA O STANJU U PROSTORU

I. OPĆE ODREDBE

Članak 1.

(1) Ovim se Pravilnikom određuju sadržaj i obvezni prostorni pokazatelji izvješća o stanju u prostoru (dalje u tekstu: Izvješće) te drugi zahtjevi u vezi s praćenjem stanja u području prostornoga uređenja.

(2) Odredbe ovoga Pravilnika odgovarajuće se primjenjuju u postupku izrade Izvješća na razini Republike Hrvatske, županija, Grada Zagreba, velikih gradova, gradova i općina.

(3) Izvješće se izrađuje:

a) na razini Republike Hrvatske u odnosu na Strategiju prostornoga uređenja Republike Hrvatske i Program prostornoga uređenja Republike Hrvatske, druge strateške, razvojne, planske i programske dokumente i pokazatelje državne razine koji su od utjecaja na održiv razvoj u prostoru državne razine, prethodno izvješće o stanju u prostoru i dokumente prostornoga uređenja do uključivo županijske razine,

b) na razini županije odnosno Grada Zagreba u odnosu na Strategiju i Program prostornoga uređenja Republike Hrvatske, druge strateške, razvojne, planske i programske dokumente i pokazatelje državne razine koji su od utjecaja na održiv razvoj u prostoru županije odnosno Grada Zagreba, prethodno izvješće o stanju u prostoru, županijski prostorni plan i prostorne planove uređenja velikih gradova, gradova, općina, odnosno prostorni plan uređenja Grada Zagreba i dokumente prostornoga uređenja Grada Zagreba,

c) na razini velikog grada, grada i općine u odnosu na županijski prostorni plan, druge strateške, razvojne, planske i programske dokumente i pokazatelje županijske razine koji su od utjecaja na održiv razvoj u prostoru velikog grada, grada i općine, prethodno izvješće o stanju u prostoru i dokumente prostornoga uređenja velikog grada, grada i općine.

Članak 2.

Za izradu Izvješća koriste se podaci iz dokumenata prostornoga uređenja, službeno objavljeni i dostupni podaci nadležnih tijela i ustanova, te drugih pravnih osoba s javnim ovlastima određenih posebnim propisima, te podaci iz usvojenih i objavljenih pojedinih sektorskih strateških, razvojnih, planskih i provedbenih dokumenata, koji su od utjecaja na održiv razvoj u prostoru.

II. OBLIK I SADRŽAJ IZVJEŠĆA O STANJU U PROSTORU

Članak 3.

Izvješće se izrađuje u tekstualnom obliku, a pojedina tematska područja mogu se prema potrebi dodatno obrazložiti, argumentirati i prikazati tabličnim iskazom pokazatelja, te grafičkim i drugim prikazima.

Članak 4.

(1) Izvješće sadrži polazišta, analizu i ocjenu stanja, provedbe i trendova razvoja u prostoru, analizu provedbe dokumenata prostornoga uređenja i drugih dokumenata i prijedloge za unaprjeđenje razvoja s osnovnim preporukama za naredno razdoblje.

(2) Polazišta obuhvaćaju pregled osnova i ciljeva izrade Izvješća unutar zakonodavnog, institucionalnog i međunarodnog okvira za razdoblje za koje se Izvješće izrađuje, te osnovna prostorna obilježja Republike Hrvatske, županije, Grada Zagreba, velikih gradova, gradova i općina.

(3) Analiza i ocjena stanja obuhvaća prikaz ostvarenja osnovnih prostorno-planskih ciljeva, usmjerenja i određenja koja su sadržana u Strategiji i Programu prostornoga uređenja Republike Hrvatske, dokumentima prostornoga uređenja županija, Grada Zagreba, velikih gradova, gradova i općina, te ukazuje na trendove i usklađenost, odnosno nesklad u provedbi.

(4) Analiza provedbe dokumenata prostornoga uređenja i drugih dokumenata obuhvaća prikaz pokrivenosti područja dokumentima prostornoga uređenja, daje podatke o važećim dokumentima prostornoga uređenja i drugim strateškim, programskim i razvojnim dokumentima od važnosti za održiv razvoj u prostoru, ukazuje na osnove njihove provedbe, potrebu i učestalost njihove promjene, te daje osvrt na provođenje zaključaka, smjernica i preporuka iz prethodno usvojenog izvješća o stanju u prostoru.

(5) Prijedlozi za unaprjeđenje razvoja u prostoru s osnovnim preporukama za naredno razdoblje razrađuju se u cilju odlučivanja o daljnjem statusu strateških, programskih i planskih smjernica iz važećih dokumenata, odnosno o njihovom zadržavanju, ukidanju ili promjeni. Preporuke obuhvaćaju prijedlog potrebnih i prioritetnih aktivnosti u narednom razdoblju.

Članak 5.

Izvješće na razini Republike Hrvatske se izrađuje prema sljedećem sadržaju:

I. POLAZIŠTA

1. Osnova i ciljevi izrade Izvješća

2. Zakonodavno – institucionalni okvir

3. Osnovna prostorna obilježja Republike Hrvatske

4. Republika Hrvatska u međunarodnom okviru prostornoga uređenja

II. ANALIZA I OCJENA STANJA, PROVEDBE I TRENDOVA RAZVOJA U PROSTORU

1. Prostorna struktura korištenja i namjene površina Republike Hrvatske

2. Sustav naselja

3. Gospodarske djelatnosti

4. Opremljenost prostora infrastrukturom od značaja za Republiku Hrvatsku

5. Zaštita i korištenje dijelova prostora od posebnoga značaja

6. Obvezni prostorni pokazatelji

III. ANALIZA IZRADE I PROVEDBE DOKUMENATA PROSTORNOGA UREĐENJA

1. Organizacija, uspostava i provedba sustava prostornoga uređenja

2. Strategija i Program prostornoga uređenja u odnosu na druge strateške, razvojne i programske dokumente od važnosti za Republiku Hrvatsku

3. Izrada dokumenata prostornoga uređenja

4. Provedba dokumenata prostornoga uređenja

IV. PREPORUKE ZA UNAPRJEĐENJE ODRŽIVOG RAZVOJA U PROSTORU S PRIJEDLOGOM PRIORITETNIH AKTIVNOSTI

1. Mogućnosti i ograničenja daljnjeg održivog razvoja u prostoru, u funkciji državnih i regionalnih razvojnih potreba obzirom na okolnosti, sektorska opterećenja i izazove

2. Ocjena potrebe izrade novih i/ili izmjene i dopune postojećih dokumenata prostornoga uređenja državne razine

3. Prijedlog aktivnosti za unaprjeđenje održivog razvoja u prostoru

V. IZVORI PODATAKA

Članak 6.

Izvješće na razini županija i Grada Zagreba izrađuje se prema sljedećem sadržaju:

I. POLAZIŠTA

1. Osnova i ciljevi izrade Izvješća

2. Zakonodavno-institucionalni okvir

3. Osnovna prostorna obilježja županije, odnosno Grada Zagreba

4. Županija, odnosno Grad Zagreb u okviru prostornoga uređenja Države

II. ANALIZA I OCJENA STANJA, PROVEDBE I TRENDOVA RAZVOJA U PROSTORU

1. Prostorna struktura korištenja i namjene površina županije, odnosno Grada Zagreba

2. Sustav naselja

3. Gospodarske djelatnosti

4. Opremljenost prostora infrastrukturom od značaja za županiju, odnosno Grad Zagreb

5. Zaštita i korištenje dijelova prostora od posebnog značaja

6. Obvezni prostorni pokazatelji

III. ANALIZA IZRADE I PROVEDBE DOKUMENATA PROSTORNOG UREĐENJA

1. Izrada dokumenata prostornoga uređenja

2. Provedba dokumenata prostornoga uređenja

3. Dokumenti prostornoga uređenja u odnosu na druge strateške, razvojne i programske dokumente od važnosti za županiju, odnosno Grad Zagreb

4. Provedba zaključaka, smjernica i preporuka iz prethodnog Izvješća o stanju u prostoru županije, odnosno Grada Zagreba

IV. PREPORUKE ZA UNAPRJEĐENJE ODRŽIVOG RAZVOJA U PROSTORU S PRIJEDLOGOM PRIORITETNIH AKTIVNOSTI

1. Potrebe, mogućnosti i ograničenja daljnjeg održivog razvoja u prostoru županije, odnosno Grada Zagreba obzirom na okolnosti, sektorska opterećenja i izazove

2. Ocjena potrebe izrade novih i/ili izmjene i dopune postojećih dokumenata prostornoga uređenja na razini županije, odnosno Grada Zagreba

3. Prijedlog aktivnosti za unaprjeđenje održivog razvoja u prostoru

V. IZVORI PODATAKA

Članak 7.

Izvješće na razini jedinica lokalne samouprave izrađuje se prema sljedećem sadržaju:

I. POLAZIŠTA

1. Osnova i ciljevi izrade Izvješća

2. Zakonodavno-institucionalni okvir

3. Osnovna prostorna obilježja jedinice lokalne samouprave

4. Jedinica lokalne samouprave u okviru prostornoga uređenja županije

II. ANALIZA I OCJENA STANJA, PROVEDBE I TRENDOVA PROSTORNOG RAZVOJA

1. Prostorna struktura korištenja i namjene površina jedinice lokalne samouprave

2. Sustav naselja

3. Gospodarske djelatnosti

4. Opremljenost prostora infrastrukturom

5. Zaštita i korištenje dijelova prostora od posebnog značaja

6. Obvezni prostorni pokazatelji

III. ANALIZA IZRADE I PROVEDBE DOKUMENATA PROSTORNOGA UREĐENJA

1. Izrada dokumenata prostornoga uređenja

2. Provedba dokumenata prostornoga uređenja

3. Provedba drugih razvojnih i programskih dokumenata

4. Provedba zaključaka, smjernica i preporuka iz prethodnog Izvješća o stanju u prostoru jedinice lokalne samouprave

IV. PREPORUKE ZA UNAPRJEĐENJE ODRŽIVOG RAZVOJA U PROSTORU S PRIJEDLOGOM PRIORITETNIH AKTIVNOSTI

1. Potrebe, mogućnosti i ograničenja daljnjeg održivog razvoja u prostoru jedinice lokalne samouprave obzirom na okolnosti, sektorska opterećenja i izazove

2. Ocjena potrebe izrade novih i/ili izmjene i dopune postojećih dokumenata prostornoga uređenja na razini jedinice lokalne samouprave

3. Prijedlog aktivnosti za unaprjeđenje održivog razvoja u prostoru

V. IZVORI PODATAKA

Članak 8.

Popis obveznih prostornih pokazatelja za izradu Izvješća u prilogu je ovoga Pravilnika i čini njegov sastavni dio. Razina obrade i prikaza obveznih prostornih pokazatelja određeni su člankom 1. stavkom (3) ovoga Pravilnika.

III. IZRADA IZVJEŠĆA

Izrada Izvješća i sudionici u izradi

Članak 9.

(1) Izvješće na razini Republike Hrvatske izrađuje Hrvatski zavod za prostorni razvoj, a do njegove uspostave Ministarstvo graditeljstva i prostornoga uređenja.

(2) Izvješće na razini županija, odnosno Grada Zagreba izrađuju zavodi za prostorno uređenje županija, odnosno Grada Zagreba.

(3) Izvješće na razini velikog grada, grada i općine izrađuju upravna tijela velikog grada, grada i općine nadležna za prostorno uređenje, odnosno zavodi za prostorno uređenje velikog grada ukoliko su ustrojeni.

(4) Nacrt Izvješća na svim razinama mogu izrađivati i pravne osobe, odnosno ovlašteni arhitekti, registrirani za obavljanje stručnih poslova prostornoga uređenja, te zavodi za prostorno uređenje županija i zavodi za prostorno uređenje velikih gradova ukoliko su isti ustrojeni.

(5) U izradi Izvješća sudjeluju nadležna državna tijela, tijela jedinica područne (regionalne) i lokalne samouprave, javne ustanove i pravne osobe s javnim ovlastima određene posebnim propisima, koje obavljaju poslove od utjecaja na sadržaj Izvješća.

Pristup podacima za potrebe izrade Izvješća

Članak 10.

(1) Nadležna državna tijela, tijela jedinica područne (regionalne) i lokalne samouprave, javne ustanove te druge pravne osobe s javnim ovlastima određene posebnim propisima, koje obavljaju poslove od utjecaja na sadržaj Izvješća, dužna su omogućiti elektronički i drugi pristup potrebnim podacima, odnosno dostaviti tražene podatke iz članka 2. ovoga Pravilnika, u roku od 30 dana na zahtjev izrađivača Izvješća.

(2) Nadležna državna tijela, tijela jedinica područne (regionalne) i lokalne samouprave, javne ustanove te druge pravne osobe s javnim ovlastima određene posebnim propisima iz stavka (1), dužna su dostaviti obrazloženje problematike provedbe dokumenata prostornog uređenja u dijelu koji se odnosi na njihov djelokrug nadležnosti.

IV. PRIJELAZNE I ZAVRŠNE ODREDBE

Članak 11.

(1) Izvješće na razini Republike Hrvatske potrebno je izraditi najkasnije u roku od godine dana od dana stupanja na snagu ovoga Pravilnika.

(2) Za županije, Grad Zagreb, velike gradove, gradove i općine za koje je na dan stupanja na snagu ovoga Pravilnika proteklo četverogodišnje razdoblje od usvajanja prethodnog Izvješća, potrebno je izraditi novo Izvješće u roku od godine dana od stupanja na snagu ovoga Pravilnika.

(3) Za županije, Grad Zagreb, velike gradove, gradove i općine za koje na dan stupanja na snagu ovoga Pravilnika nije proteklo četverogodišnje razdoblje od usvajanja prethodnog Izvješća, potrebno je izraditi novo Izvješće najduže u roku od godine dana od dana isteka tog četverogodišnjeg razdoblja.

Članak 12.

Danom stupanja na snagu ovoga Pravilnika prestaje važiti Pravilnik o sadržaju i obveznim prostornim pokazateljima izvješća o stanju u prostoru (»Narodne novine« br. 114/10 i 141/10).

Članak 13.

Ovaj Pravilnik stupa na snagu osmog dana od dana objave u »Narodnim novinama«.

Klasa: 080-09/12-01/32

Urbroj: 531-01-12-12

Zagreb, 5. listopada 2012.

Ministar
Ivan Vrdoljak, dipl. ing. el., v. r.

OBVEZNI PROSTORNI POKAZATELJI

|  |  |  |  |  |  |  |
| --- | --- | --- | --- | --- | --- | --- |
|  | Osnovna tematska cjelina | Skupina pokazatelja | Pokazatelj | | Način prikaza | Izvor podataka |
| 1. | OPĆI POKAZATELJI RAZVOJNIH KRETANJA | | | | | |
| 1.1. | DEMOGRAFSKA STRUKTURA | A. Razmještaj i  struktura  stanovništva | 1.  2.  3. | Broj stanovnika  Indeks kretanja broja stanovnika  Prirodni prirast stanovništva | broj  broj  broj | DZS |
| B. Razmještaj i  struktura  domaćinstava | 1.  2.  3. | Broj domaćinstava  Indeks rasta broja domaćinstava  Prosječna veličina domaćinstva | broj  broj  broj | DZS |
| 1.2. | SOCIJALNO-GOSPODARSKA STRUKTURA | Ekonomski razvoj | 1.  2. | Indeks razvijenosti  Stupanj razvijenosti | broj  broj | MRREI |
| 2. | STRUKTURA NASELJA I PODRUČJA ZA RAZVOJ IZVAN NASELJA | | | | | |
| 2.1. | OBILJEŽJA SUSTAVA NASELJA | Razmještaj, gustoća  naselja i naseljenosti | 1.  2.  3. | Broj naselja  Gustoća naselja  Gustoća naseljenosti | broj  broj naselja/1000 km2  broj stanovnika/km2 | DZS |
| 2.2. | KORIŠTENJE ZEMLJIŠTA U NASELJIMA | A. Površina naselja | 1. | Površina naselja | ha | PPŽ, PPUG/O  GUP, UPU,  DPU |
| B. Građevinska područja (GP) | 1.  2.  3.  4.  5.  6. | Površina GP naselja – ukupno planirana  Udio GP u odnosu na ukupnu površinu JLS  Udio izgrađenog GP u odnosu na ukupnu površinu JLS  Udio neizgrađenog GP u odnosu na ukupno GP  Broj stanovnika/ukupna površina GP  Broj stanovnika/izgrađena površina GP | ha  %  %  %  stanovnika/ha  stanovnika/ha | PPŽ,  PPUG/O  GUP, UPU, DPU |
| 2.3. | IZDVOJENA GRAĐEVINSKA PODRUČJA (IZVAN NASELJA) | Izdvojena građevinska  područja (IGP) | 1.  2.  2.a.  2.b.  2.c.  2.d.  2.e.  3.  4. | Površina izdvojenog građevinskog područja izvan naselja – ukupno planirana  Površina i udio površine IGP pojedine namjene u odnosu na ukupnu površinu IGP :  Ugostiteljsko-turistička namjena  Gospodarska namjena – ukupna (proizvodna, poslovna, infrastrukturna, OIE i dr.)  Sport i rekreacija  Područja posebne namjene  Površina groblja  Ukupni planirani smještajni kapacitet u TRP  Broj turističkih postelja po km’ obalne crte | ha, ha/st.    ha, %  ha, %, ha/st.  ha, %, ha/st.  ha, %  ha, %  broj postelja  broj/km' | PPŽ,  PPUG/O  GUP,  UPU,  DPU  MINT |
| 3. | POSTOJEĆA INFRASTUKTURNA OPREMLJENOST | | | | | |
| 3.1. | PROMETNA INFRASTRUKTURA | A. Cestovni promet | 1.  2.  3. | Duljina cesta po vrstama  Udio pojedinih vrsta cesta  Cestovna gustoća (dužina cesta / površina područja) | km  %  km/km2 | HAC, HC,  ŽUC |
| B. Željeznički promet | 1.  2.  3. | Duljina pruge prema vrsti  Udio pojedinih vrsta željezničkih pruga  Gustoća željezničkih pruga (dužina / površina područja) | km  %  km/km2 | HŽ |
| C. Zračni promet | 1.  2. | Broj zračnih luka prema vrstama  Površina zračnih luka | broj  ha | MPPI |
| D. Pomorski promet | 1.  2.  3. | Broj luka prema vrsti  Površina kopnenog dijela luke  Luke nautičkog turizma prema broju vezova | broj  ha  broj | MPPI |
| E. Riječni promet | 1.  2. | Broj riječnih luka prema veličini i rijeci  Klasa i duljina plovnih putova | broj,  klasa, km | MPPI |
| F. Elektroničke  komunikacije | 1. | Broj postojećih baznih stanica na 100 stanovnika | broj/100 st. | HAKOM |
| 3.2. | ENERGETSKA INFRASTRUKTURA | A. Opskrba električnom  energijom | 1.  2. | Duljina elektroopskrbnih vodova  Udio i duljina elektroopskrbnih vodova prema vrsti | km  %, km | HEP |
| B. Opskrba plinom | 1.  2. | Duljina plinovoda  Udio prema vrsti plinovoda | km  % | PLINACRO  lok.distr. |
| C. Opskrba naftom | 1. | Duljina naftovoda | km | JANAF, INA |
| 3.3. | OPSKRBA VODOM I ODVODNJA OTPADNIH VODA | A. Opskrba pitkom i  tehnološkom vodom | 1.  2. | Duljina javne vodoopskrbne mreže  Potrošnja pitke vode | km  l / stanovniku | HRV.  VODE lok.distr. |
| B. Pročišćavanje  otpadnih voda | 1.  2. | Duljina kanalizacijske mreže  Uređaji za pročišćavanje otpadnih voda – broj i kapacitet | km  broj, broj ES | HRV.  VODE, lok.distr. |
| 3.4. | GOSPODARENJE OTPADOM | Odlagališta otpada | 1.  2. | Broj i površina odlagališta prema vrsti  Sanacija neuređenih odlagališta (broj, površina) | broj, ha  broj, ha | AZO |
| 4. | KORIŠTENJE I ZAŠTITA ZNAČAJNIH PROSTORA | | | | | |
| 4.1. | KORIŠTENJE PRIRODNIH RESURSA | A. Poljoprivreda | 1.  2.  3. | Ukupna površina poljoprivrednog zemljišta  Udio poljoprivrednog zemljišta  Površina poljoprivrednog zemljišta po stanovniku | ha  %  ha/stanovniku | PPŽ,  PPUG/O  GUP,  UPU,  DPU |
| B. Šumarstvo | 1.  2.  3. | Ukupna površina šumskog zemljišta  Udio šumskog zemljišta  Površina šumskog zemljišta po stanovniku | ha  %  ha/stanovniku |
| C. Vode | 1.  2.  3. | Površine površinskih voda prema vrsti (jezero, ribnjak, umjetni bazeni, more ...)  Udio površina površinskih voda u odnosu na površinu JLS/županije/države  Dužina vodotoka | ha  %  km |
| D. Morska obala | 1. | Morska obala – dužina obalne crte | km |
| E. Mineralne sirovine | 1. | Broj i površina eksploatacijskih polja po vrstama mineralnih sirovina | broj, ha |
| 4.2. | ZAŠTIĆENE PRIRODNE VRIJEDNOSTI | Zaštićena područja prirode | 1.  2.  3. | Broj i površina zaštićenih objekata prirodnih vrijednosti prema vrsti  Broj ekološki značajnih područja i površina ekološke mreže  Broj i površina posebno zaštićenih područja (NATURA 2000) | broj, ha  broj, ha  broj, ha | MZOIP |
| 4.3. | KULTURNA DOBRA | Struktura registriranih kulturnih dobara | 1.  2.  3. | Broj zaštićenih nepokretnih kulturnih dobara  Broj ili udio obnovljenih kulturnih dobara  Broj ili udio ugroženih kulturnih dobara | broj  broj, %  broj, % | MK |
| 4.4. | PODRUČJA POSEBNIH KARAKTERISTIKA\* | Područja potencijalnih prirodnih i drugih nesreća |  | \* opisati u tekstualnom dijelu Izvješća |  |  |
| 5. | DOKUMENTI PROSTORNOG UREĐENJA | | | | | |
| 5.1. | POKRIVENOST PROSTORNIM PLANOVIMA | Pokrivenost PP prema razini planova i  izvješća | 1.  2.  3. | Broj donesenih PP  Broj donesenih izmjena i dopuna PP  Broj PP u izradi | broj  broj  broj | ZPU |
| 5.2. | PROVEDBA PROSTORNIH PLANOVA |  | 1. | Broj izdanih pojedinačnih akata prostornog uređenja po vrstama | broj | UO za prostorno uređenje |
| 5.3. | INSPEKCIJSKI NADZOR |  | 1.  2. | Nadzor urbanističke inspekcije (broj rješenja)  Nadzor građevinske inspekcije (broj rješenja) | broj  broj | MGIPU |

Pravilnik, NN 117/2012-2536
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)